# Aina Vidal Sáez

Aina Vidal Sáez (Vila de Gràcia, 22 de març de 1985) és una política catalana, diputada al Congrés dels Diputats.

## Biografia

Gracienca d'origen, viu a Sants des d'almenys el 2012. Afiliada a Joves d'Esquerra Verda des de 2005 i a Comissions Obreres des de 2006, ha sigut membre del Consell Nacional d'Iniciativa per Catalunya-Verds i Coordinadora Nacional d'Acció jove-Joves de la Comissió Obrera Nacional de Catalunya, i membre del Consell de Relacions Laborals de Catalunya. Ha format part del Consell Nacional de la Joventut de Catalunya i del Consell de Joventut de Barcelona. També és membre de Som Energia, Metges sense fronteres, Amnistia Internacional i Esplais Catalans, així com del comitè federal de Comissions Obreres de Catalunya.
Fou elegida diputada per Barcelona a les eleccions generals espanyoles de 2015 dins la llista d'En Comú Podem, sent un dels tres diputats que obtingué ICV dins la coalició (juntament amb Josep Vendrell i Jaume Moya). També ho fou en la XII legislatura, resultat de les eleccions generals celebrades el 26 de juny de 2016, sis mesos després de les anteriors, una legislatura que va viure l'1 de juny del 2018, la moció de censura que comportà canvi de president, i que concloïa el febrer de 2019. Continuà com a diputada en la XIII legislatura, de maig a setembre de 2019 i en la XIV legislatura, que començà amb la constitució de les Corts el 3 de desembre de 2019.
El gener de 2020, després de la seva absència en la votació en primera volta per a la investidura del candidat a president, anuncià que patia càncer. L'any 2021 va manifestar el seu rebuig a la vacunació dels jugadors de la Selecció Espanyola de futbol, donat el tracte prioritari que van rebre davant l'imminent Eurocopa 2020.
El juny de 2023, després de la renúncia de Jaume Asens, es va fer públic que seria la candidata per Barcelona de Sumar a les eleccions generals espanyoles de 2023.

## Referències

* ↑ Fundació Jaume Bofill «Ordit: Lideratge i transformació social: Memòria de l’edició de juny de 2012» (PDF). 3. Els participants, juny 2012, pàg. 17 [Consulta: 5 maig 2024].
* ↑ Aina Vidal Arxivat 2020-10-24 a Wayback Machine. al web d'En Comú Podem
* ↑ «Secretariat de Comissions Obreres de Catalunya». Arxivat de l'original el 2018-06-30. [Consulta: 16 gener 2016].
* ↑ Fitxa del Congrés dels Diputats XI Legislatura
* ↑ Josep Vendrell, Aina Vidal i Jaume Moya escollits diputats i diputada al Congrés per En Comú Podem Arxivat 2016-04-10 a Wayback Machine. a iniciativa.cat
* ↑ «Pedro Sánchez, finalment president del govern espanyol». CCMA, 01-06-2018. [Consulta: gener 2020].
* ↑ «Vidal Sáez, Aina». Congreso de los Diputados. [Consulta: gener 2020].
* ↑ «La diputada dels comuns al Congrés Aina Vidal anuncia que té càncer». Nació Digital, 06-01-2020. Arxivat de l'original el 2020-10-24 [Consulta: 7 gener 2020].
* ↑ «La diputada dels comuns Aina Vidal anuncia que té un càncer». Vilaweb, 06-01-2020.
* ↑ 20minutos. «Aina Vidal, de En Comú Podem, menosprecia a la selección por las vacunas: "Once hombres que dan golpecitos a una pelota"» (en castellà), 10-06-2021. [Consulta: 7 setembre 2021].
* ↑ NacióDigital. «Jaume Asens deixa la política i Aina Vidal serà la candidata dels comuns el 23-J». [Consulta: 20 juny 2023].

## Enllaços externs

* Entrevista a Aina Vidal a revistajovent.cat